SearchGPT går i struben på Google

Da der blev tændt for Google i 1998, blev nettet ændret for altid. Den sparkede simpelthen alle andre søgemaskiner som Alta Vista og Yahoo ned ad rangstigen. Nu håber OpenAI, at de kan gøre kunsten efter. De har netop åbnet for deres første søgemaskine, SearchGPT, der baserer sig på kunstig intelligens og har realtids-adgang til informationer på tværs af nettet.

Nyheden fik straks værdien af Google til at falde på børsen.

OpenAI er som bekendt virksomheden, der satte ild til begrebet kunstig intelligens med chatbotten ChatGPT. Endnu er søgemaskinen i prototypestadiet og der er kun adgang for specielt indviede, men det er muligt at skrive sig op på ventelisten til at få adgang.

I modsætning til Google, der svarer på søgninger med en liste af links, forsøger SearchGPT at organisere og give mening om dem. I et eksempel fra OpenAI opsummerer søgemaskinen sine resultater på musikfestivaler og præsenterer derefter korte beskrivelser af begivenhederne efterfulgt af kildelink.

Den nye søgemaskine forstår også kontekst. OpenAI skriver blandt andet:

“Du vil være i stand til at stille opfølgende spørgsmål, ligesom du ville gøre i en samtale med en person”.

Ifølge OpenAI arbejder selskabet med tredjepartspartnere og bruger direkte indholdsfeeds til at bygge søgeresultaterne. Målet er på sigt at integrere søgefunktionerne direkte i ChatGPT.

Annonceringen af den nye søgemaskine fik værdien af Googles moderselskab, Alphabet, til at falde med tre procentpoint på den amerikanske børs. Google-søgemaskinen sidder i øjeblikket tungt på markedet for søgemaskiner, med en markedsandel på over 90 procent.

SearchGPT går i struben på Google